તે પછી હિન્દીમાં રામગોપાલ વર્મા સાથે ‘રંગીલા’ કરી. આ ફિલ્મનાં તમામ ગીતોએ ધૂમ મચાવી. ‘હો જા રંગીલા’, ‘હાયે રામા’, ક્યા કરે ક્યા ના કરે’, પ્યાર યે જાના કૈસા હૈ’, ‘તન્હા તન્હા યહાં પે જીના’, ‘યારોં સૂન લો ઝરાં’, ‘મંગતા હૈ ક્યા’ ગીતો આજે પણ શ્રોતાઓ યાદ કરે છે અને દર્શકો જોવાનું પસંદ કરે છે. ‘કધલન’ નામની તમિલ ફિલ્મ ‘હમ સે હૈ મુકાબલા’ નામે ડબ થઈ હતી. આ ફિલ્મમાં આજે દિગ્દર્શક બની ગયેલા પ્રભુદેવા અને નગમા હતા. તેમના ડાન્સ તો જોરદાર હતા, પરંતુ ગીતો પણ ખૂબ જ મજેદાર હતા. ‘મુકાબલા’ (જેના પરથી અક્ષયકુમાર અભિનિત ‘સબ સે બડા ખિલાડી’માં ‘મુંહ કાલા મુંહકાલા’ ગીત બન્યું હતું અને તે સિવાય જોલી મુખરજી, કવિતા કૃષ્ણમૂર્તિનું ‘મુકાબલા હૈ પ્યાર કા ઓ લૈલા’ ગીત આવેલું.). જોકે પ્રભુદેવાના ગીતમાં જે રીતે માથું અને ઘૂંટણનો ભાગ ગાયબ થઈ જાય છે અને છતાં તે ડાન્સ કરે છે તે કોરિયોગ્રાફી અને સિનેમેટોગ્રાફી પણ પ્રશંસાને પાત્ર બની હતી.